b'\n_START_ARTICLE_\nImpulssinjohtoj\xc3\xa4rjestelm\xc3\xa4\n_START_SECTION_\nEteis-kammiokimppu ja Purkinjen s\xc3\xa4ikeet\n_START_PARAGRAPH_\nEteisi\xc3\xa4 ja kammioita yhdist\xc3\xa4\xc3\xa4 s\xc3\xa4hk\xc3\xb6isesti vain impulssinjohtorata. Impulssi levi\xc3\xa4\xc3\xa4 eteis-kammiosolmukkeesta sidekudoslevyn l\xc3\xa4vitse kammioiden puolelle erikoistuneista lihassoluista muodostunutta eteis-kammiokimppua eli Hisin kimppua pitkin. Eteis-kammiokimppu jakautuu kahdeksi p\xc3\xa4\xc3\xa4haaraksi ja syd\xc3\xa4men k\xc3\xa4rjess\xc3\xa4 edelleen yh\xc3\xa4 pienemmiksi haaroiksi eli Purkinjen s\xc3\xa4ikeiksi. Syd\xc3\xa4men k\xc3\xa4rjest\xc3\xa4 aktiopotentiaali jatkaa impulssinjohtoj\xc3\xa4rjestelm\xc3\xa4n ohuita haaroja pitkin syd\xc3\xa4men ulkoseinien kautta takaisin kohti eteisi\xc3\xa4._NEWLINE_Purkinjen s\xc3\xa4ikeet ovat syd\xc3\xa4nkammiolihaksen sis\xc3\xa4kalvon alla olevia impulssiajohtavia riste\xc3\xa4vi\xc3\xa4 lihassoluja, jotka ovat erikoistuneet supistumisk\xc3\xa4skyn levitykseen._NEWLINE_Elleiv\xc3\xa4t sinussolmuke tai AV-solmuke kumpikaan tahdista syd\xc3\xa4nt\xc3\xa4, kykenev\xc3\xa4t Purkinjen s\xc3\xa4ikeet jossain m\xc3\xa4\xc3\xa4rin toimimaan itsen\xc3\xa4isesti tahdistajana. T\xc3\xa4ll\xc3\xb6in niiden tuottama syke on noin 20 ly\xc3\xb6nti\xc3\xa4 minuutissa.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nImpulssinjohtoj\xc3\xa4rjestelm\xc3\xa4ll\xc3\xa4 on kaksi p\xc3\xa4\xc3\xa4teht\xc3\xa4v\xc3\xa4\xc3\xa4. Sen kautta aktiopotentiaalit levi\xc3\xa4v\xc3\xa4t eteisiin ja kammioihin huomattavasti nopeammin kuin tavallista lihaskudosta pitkin. Impulssin nopeus on Purkinjen s\xc3\xa4ikeiss\xc3\xa4 5-10 kertaa suurempi kuin syd\xc3\xa4nlihassoluissa. T\xc3\xa4m\xc3\xa4 takaa kammiolihaksen l\xc3\xa4hes yht\xc3\xa4aikaisen supistumisen, jolloin kammionsis\xc3\xa4inen paine nousee tehokkaasti ja my\xc3\xb6s syd\xc3\xa4men pumppaustoiminta on tehokasta._NEWLINE_Toinen p\xc3\xa4\xc3\xa4teht\xc3\xa4v\xc3\xa4 on eteisist\xc3\xa4 kammioihin levi\xc3\xa4vien impulssien kulun jarruttaminen. Eteisten ja kammioiden rajakohdassa oleva eteis-kammiosolmuke hidastaa impulssin kulkua, jotta eteiset ehtiv\xc3\xa4t tyhjenty\xc3\xa4 ja kammiot t\xc3\xa4ytty\xc3\xa4 ennen kammiosystolea. J\xc3\xa4rjestelm\xc3\xa4n toimiessa normaalisti eteiset supistuvat noin 1/6 sekuntia aikaisemmin kuin kammiot.'